**Dulkės ir pirštų antspaudai automobilyje: ar jų valymas tik kova su vėjo malūnais?**

**Kartais, net įdedant labai daug pastangų, automobilio salone vis tiek nepavyksta atsikratyti dulkių. Nepriklausomai nuo to, kad naudojamas visas arsenalas valiklių bei šluosčių, jos pasirodo ir vėl. Nesibaigianti kova ir su pirštų antspaudais ant lietimui jautrių ekranų ar blizgių interjero apdailos elementų. Kaip juos nugalėti?**

**Slaptas ginklas – suspaustas oras**

Kaip ir plaunant automobilio išorę, taip ir rūpinantis jo interjero švara, būtina vadovautis tam tikru eiliškumu bei žinoti kitą specifiką, jei norite pasiekti tikrai gerą rezultatą. Pavyzdžiui, valymą reikia pradėti nuo viršutinių paviršių ir paeiliui leistis žemyn, kol pasiekiamos grindys. Tačiau automobilių švaros ekspertai pastebi, kad be vienos priemonės, kokybiškai išvalyti dulkių praktiškai neįmanoma.

Pirmas ir svarbiausias dalykas, kurį valant automobilio interjerą naudoja profesionalai, yra suspaustas oras. Su juo išpučiamos dulkės iš visų tarpelių, kurių neįmanoma pasiekti naudojant šluostes. Tuomet, kai visus tarpus prapučiame, leidžiama dulkėms nusėsti ir tik tada pradedame valyti iš eilės, nuo viršaus, su šluostėmis valome dulkes ir kietas apnašas, iki apačios, kurią išsiurbiame, paaiškina automobilių švaros centrų „Hocus“ specialistai.

Jeigu norite kokybiškai surinkti dulkes, neskubėkite, šluoste per paviršių braukite iš lėto, kad savo judesiais vėl jų nesukeltumėte. Taip pat tinkamai šluostę sudrėkinkite, suraskite optimalų balansą, kad ji nebūtų per sausa, bet ir ne per daug drėgna. Nepamirškite, kad jei naudojate purškiamus valiklius, juos reikia purkšti ne ant valomo paviršiaus, bet ant šluostės. Tokiu būdu išvengsite valiklio patekimo ant paviršių, kurių valyti nenorite arba kuriems jis nėra tinkamas.

**Nesibaigiantys pirštų antspaudai**

Kiekvieno šiuolaikinio automobilio atributas yra lietimui jautrus ekranas. Tačiau suteikdami funkcionalumą, tokie ekranai neužtikrina nepriekaištingos švaros, nes ant jų lieka pirštų antspaudai. Kai kurie šią problemą bando spręsti klijuodami papildomas plėveles, tačiau tokiu būdu sumažėja ekrano jautrumas bei ryškumas, todėl geriau tiesiog naudoti tinkamas valymo priemones ir ekraną reguliariai valyti.

Ekranų valymui naudojama trumpo plaušo, mikroplaušo šluostė, su kuria reikia valyti ne atskiras dėmes, bet visą paviršių, nenaudojant spaudimo. Tas pats galioja valant ir skaitmeninius prietaisų skydelius. Taip pat būtina atkreipti dėmesį į naudojamų valiklių sudėtį, kad jie nebūtų agresyvūs, nes ekranai, ypač prietaisų skydelių, būna padengti papildomu apsauginiu sluoksniu. Agresyvūs valikliai gali šį sluoksnį sugadinti.

Ypač daug pirštų antspaudų galima pastebėti ant blizgių, lakuotų plastikinių interjero apdailos detalių. Pavyzdžiui, juodos spalvos blizganti „Piano black“ apdaila yra jau kelerius metus itin dažnai yra naudojama automobilių interjeruose, tačiau yra tikras pedantų košmaras. Visgi, jokio kito būdo, kaip atsikratyti pirštų antspaudais, tik nuolat juos valyti, šiuo atveju nėra.

Vienas dalykas, ko reikėtų vengti valant blizgius paviršius, tai popieriniai rankšluosčiai ar servetėlės. Nuo popieriaus ant paviršių lieka atplaišos, o jei jis per kietas, gali palikti įrėžimus, todėl visais atvejais, nepriklausomai nuo valomo paviršiaus, rekomenduojama naudoti mikroplaušo šluostes, kurios puikiai surenka nešvarumus ir nebraižo paviršių.

Jei išvalyti dulkes ir blizgius paviršius automobilio viduje, jums atrodo misija neįmanoma, galbūt iki šiol naudojote netinkamas priemones arba nesilaikėte eiliškumo. Tačiau žinant nuo ko pradėt ir kaip pabaigti, galima pasiekti rezultatą, kuris galiausiai džiugins.